Tunel Grič, koji spaja Mesničku i Radićevu ulicu u Zagrebu, nakon radova koji su se obavljali od travnja, danas rano ujutro i službeno je otvoren za javnost.

Uređenje je trajalo dva mjeseca, a projekt za otvaranje Tunela i početak njegovog uređenja najavljen je još u kolovozu prošle godine. Tunel je izveden u smjeru istok-zapad, od Mesničke do Radićeve ulice.

Prolaz je dugačak 350 metara, svojim većim dijelom širok je 3.2 metra dok je u središnjem dijelu širok 5.5 metara. Službeni naziv tunela je Grič, a površina mu iznosi ukupno 2100 četvornih metara.

Ima četiri izlaza

Tunel ima tri, odnosno četiri izlaza. Kada uđete u Mesničkoj jedan će vas prolaz odvesti do Tomićeve 5a, odnosno park sada poznat kao Art Park, drugi po redu vodi i u još uvijek neuređeni dio koji nema izlaza, ali gleda na Ilicu, treći u Ilicu 8, do kafića Vespa, a četvrti u Radićevu ulicu. Da biste prošli cijeli tunel treba vam oko pet minuta.

Kulturna događanja

Kako je najavljivao zagrebački gradonačelnik Milan Bandić, koji je danas bio na otvorenju tunela, prolaz bi trebao postati turistička atrakcija, a za njega su najavljena i dva kulturna projekta koja su aplicirana za EU fondove te je jedan od njih Muzeja osjeta.

Unutra svira muzika i nalazi se WC

Tunel je prazan, osim što se unutra nalazi moderno uređeni WC. Osvjetljen je cijelim dijelom te unutra svira muzika.

Tunel je projektiran 1943. godine

Tunel je projektiran 1943. godine kada su počela saveznička bombardiranja, a on je dovršen 1945. godine. Ranih devedesetih godina za vrijeme uzbuna tunel je bio sklonište, a nakon rata u njemu je održano nekoliko partyja, prezentacija i izložbi.